**Informatīvais ziņojums**

**“Par atļauju Izglītības un zinātnes ministrijai uzņemties papildu valsts budžeta ilgtermiņa saistības Izglītības un zinātnes ministrijas valsts budžeta programmas 70.00.00 "Citu Eiropas Savienības politiku instrumentu projektu un pasākumu īstenošana" apakšprogrammas 70.06.00 “Dalība Eiropas Savienības pētniecības un tehnoloģiju attīstības programmās” Eiropas Savienības politiku instrumentam “Atbalsts Eiropas Savienības pētniecības un tehnoloģiju attīstības projektu īstenošanai” (CESPI/IZM/001)””**

Pamatojoties uz Ministru kabineta 2009.gada 7.aprīļa noteikumu Nr.300   
“Ministru kabineta kārtības rullis” 58.punktu, Izglītības uz zinātnes ministrija (turpmāk – ministrija) ir sagatavojusi informatīvo ziņojumu par atļauju ministrijai uzņemties papildu valsts budžeta ilgtermiņa saistības ministrijas valsts budžeta programmas 70.00.00 "Citu Eiropas Savienības politiku instrumentu projektu un pasākumu īstenošana" apakšprogrammas 70.06.00 “Dalība Eiropas Savienības pētniecības un tehnoloģiju attīstības programmās” Eiropas Savienības politiku instrumentam “Atbalsts Eiropas Savienības pētniecības un tehnoloģiju attīstības projektu īstenošanai” (CESPI/IZM/001), lai īstenotu projektus un pasākumus, kas guvuši atbalstu Eiropas Komisijas (turpmāk – EK) tieši administrētajās pētniecības, tehnoloģiju attīstības, inovācijas un demonstrācijas programmās un konkursos un lai Ministru kabinets pieņemtu lēmumu atļaut ministrijai uzņemties papildu saistības un atbalstīt EK tieši administrēto pētniecības, tehnoloģiju attīstības, inovācijas un demonstrācijas programmu un pasākumu ietvaros apstiprinātus pētniecības un inovācijas projektus (turpmāk – informatīvais ziņojums).

Informatīvā ziņojuma mērķis ir sniegt informāciju un pamatot nepieciešamību 2019., 2020., 2021.gadā un turpmākajos gados uzņemties papildu valsts budžeta ilgtermiņa saistības ministrijas valsts budžeta programmas 70.00.00 citu Eiropas Savienības politiku instrumentu projektu un pasākumu īstenošana” apakšprogrammas 70.06.00 “Dalība Eiropas Savienības pētniecības un tehnoloģiju attīstības programmās” (turpmāk – apakšprogramma 70.06.00) Eiropas Savienības politiku instrumentam “Atbalsts Eiropas Savienības pētniecības un tehnoloģiju attīstības projektu īstenošanai” (CESPI/IZM/001), lai nodrošinātu Latvijas zinātnisko institūciju reģistrā iekļauto zinātnisko institūciju, kā arī uzņēmumu (turpmāk – Latvijas dalībnieki) dalību Eiropas Savienības (turpmāk – ES) pētniecības programmu ietvaros atbalstītajos projektos, piešķirot līdzfinansējumu šo projektu īstenošanai Latvijā.

Informatīvais ziņojums ir nepieciešams, lai nodrošinātu *Deklarācijā par Krišjāņa Kariņa vadītā Ministru kabineta iecerēto darbību* noteikto:

“57. Turpināsim pilnveidot zinātnes finansējuma sistēmu, nodrošinot kvalitāti un starptautisko konkurētspēju.”

60. Paaugstināt augstskolu un zinātnisko institūciju darbības kvalitāti un starptautisko konkurētspēju, kā arī programmu *Apvārsnis 2020* un *Apvārsnis Eiropa* finansējuma piesaisti.”

Informatīvais ziņojums sagatavots, ievērojot Likuma par budžetu un finanšu vadību 24.panta trešo daļu, kas nosaka, ka budžeta iestādes var uzņemties papildu valsts budžeta ilgtermiņa saistības vienīgi Eiropas Savienības politikas instrumentu un pārējās ārvalstu finanšu palīdzības līdzfinansētos projektos un pasākumos, ja pieņemts attiecīgs Ministru kabineta lēmums.

**Pašreizējās situācijas raksturojums**

Apakšprogrammas 70.06.00 ietvaros valsts budžeta finansējums tiek nodrošināts kā vispārējā kārtībā sadalāmā dotācija no vispārējiem ieņēmumiem (turpmāk – atbalsts) Latvijas dalībniekiem dalībai projektos un projektu īstenošanai Latvijā ar nosacījumu, ka projekti ir noteiktā kārtībā kvalificējušies, ko apstiprina ES pētniecības programmu lēmējinstitūciju lēmumi*,* uz kuru pamata EK piešķir attiecīgu līdzfinansējuma daļu Latvijas dalībniekam projekta īstenošanai Eiropas Savienības pētniecības programmu ietvaros. Atbalstu projektu īstenošanai piešķir valsts līdzfinansējuma vai valsts atbalsta veidā saskaņā ar Ministru kabineta 2015.gada 26.maija noteikumos Nr.259 “Atbalsta piešķiršanas kārtība dalībai starptautiskās sadarbības programmās pētniecības un tehnoloģiju jomā” (turpmāk – MK noteikumi Nr.259) noteikto kārtību. ES pētniecības programmu lēmējinstitūciju darbību regulē Eiropas Parlamenta un Padomes lēmumi un regulas, kuras ir noteiktas MK noteikumu Nr.259 2.punktā.

ES Pētniecības un inovācijas pamatprogramma “Apvārsnis 2020” (turpmāk - Programma Apvārsnis 2020 ) ir nozīmīgs "Eiropa 2020" stratēģijas pamatiniciatīvas "Inovācijas savienība" ieviešanas instruments, kas vērsts uz ES konkurētspējas stiprināšanu pasaules mērogā. Programma Apvārsnis 2020 apvieno sevī dažādus ES pētniecības un inovācijas finansējuma instrumentus (specifiskās programmas, tehnoloģiju ierosmes, ERA-NET aktivitātes un citus) vienotā programmā (turpmāk – ES pētniecības programmas). Programma Apvārsnis 2020 ir vērsta uz to, lai zinātniskos atklājumus pārvērstu inovatīvos produktos un pakalpojumos, kas radītu jaunas iespējas uzņēmējdarbībai un uzlabotu cilvēku dzīvi.  Programmas Apvārsnis 2020 mērķis ir stiprināt ES un tai skaitā arī Latvijas zinātnes un tehnoloģijas bāzi, stimulēt ekonomisko izaugsmi un rūpniecisko konkurētspēju nākotnē, tiecoties uz viedas, ilgtspējīgas un iekļaujošas sabiedrības izveidi ES.

Dalība ES pētniecības programmās veicina Latvijas zinātnisko institūciju, uzņēmēju un profesionāļu atpazīstamību Eiropā, kā arī plašāk pasaulē, sekmē Latvijas zinātnes un inovācijas sistēmas integrāciju Eiropas Pētniecības telpā, dod iespēju piedalīties tehnoloģisko un sociālo inovāciju, kas būtiskas kā ES tā Latvijas ekonomiskajai izaugsmei, radīšanā, kļūt par izcilu zinātnisko publikāciju līdzautoriem. Dalība projektu konkursos dod iespēju Latvijas projektu dalībniekiem iesaistīties augstas kvalitātes Eiropas līmeņa pētniecības projektu konsorcijos, kļūt par atbildīgiem un pārliecinošiem sadarbības partneriem kopīgo pētījumu īstenošanā, piesaistīt Latvijā veiktiem pētījumiem, tehnoloģiju izstrādei un inovācijai ES budžeta līdzekļus.

Ievērojot MK noteikumos Nr.259 noteiktos ES normatīvus un ES pētniecības programmu lēmējinstitūciju pieņemtos lēmumus par EK finansējuma piešķīrumu Latvijas dalībnieku iesniegtajiem projektiem ES pētniecības programmu konkursos, Latvija piešķir līdzfinansējuma daļu valsts budžeta apakšprogrammas 70.06.00 ietvaros ES pētniecības programmas apstiprinātiem projektiem tostarp privātās-publiskās partnerības ECSEL kopuzņēmuma (kopīgā tehnoloģiju ierosme elektronisko sistēmu un komponenšu izstrādes jomā) atbalstītiem projektiem.

1. **Privātās-publiskās partnerības ECSEL kopuzņēmuma 2018.gada konkurss**

ECSEL kopuzņēmums izsludina projektu konkursus reizi gadā. Katrā ECSEL kopuzņēmuma projektu konkursā ES dalībvalstis paziņo par nacionālā finansējuma ieguldījuma apmēru konkursa budžetā. Nacionālā finansējuma apmērs projektu īstenošanai ir nepieciešams 65% apmērā no konkursā iesniegtā projekta kopējām izmaksām.

Atbilstoši MK noteikumu Nr.259 19.2.apakšpunktam Starptautiskās sadarbības programmu pētniecības un tehnoloģiju jomā projektu vērtēšanas komisija (turpmāk – komisija) 2018.gada 16.marta sēdē apstiprināja nacionālos nosacījumus Latvijas dalībniekiem, piedaloties ECSEL kopuzņēmuma 2018.gada konkursā, tostarp apstiprinot nacionālā finansējuma apmēru, kas ieplānojams 2019., 2020. un 2021.gada valsts budžetā sekmīgo projektu atbalstam.

Latvijas dalībnieku dalība ECSEL kopuzņēmuma 2018.gada konkursā ir bijusi sekmīga. Konkursa trīs apakškonkursos: 1) pētniecības un inovācijas projekti (*Research and Innovation Action*, RIA projekts), 2) konkrētas tematikas pētniecības un inovācijas projekti (*Research and Innovation Action Specific Topic*, RIA ST projekts) un 3) inovācijas projekti (*Innovation Action*, IA projekts) tika attiecīgi iesniegti 5, 1 un 5 projekti ar Latvijas dalībniekiem tajos. Konkursā iesniegto projektu vērtēšanas rezultāti parāda, ka virssliekšņa novērtējumu ir saņēmuši trīs RIA, viens RIA ST un trīs IA (*Innovation Action*) projekti ar Latvijas dalībniekiem tajos. Latvijas nosacījumi dalībai ECSEL konkursā cita starpā paredz piešķirt finansējumu prioritāri RIA projektiem (atbilstoši 2018.gada 16.marta komisijas sēdē apstiprinātajiem nacionālajiem nosacījumiem ECSEL kopuzņēmuma 2018.gada konkursā). Ņemot vērā projektu novērtējumus un ECSEL valstu iestāžu padomes (*Public Authorities Board*) lēmumus ECSEL PAB 2018.38 un ECSEL PAB 2018.39, ECSEL kopuzņēmums piešķir atbalstu viena RIA projekta, viena RIA ST un trīs IA projektu ar Latvijas dalībniekiem tajos īstenošanai.

Atbilstoši MK noteikumu Nr.259 5.1.apakšpunktam atbalstu projekta īstenošanai piešķir dotācijas veidā no apakšprogrammas 70.06.00 kārtējam gadam valsts budžetā šim mērķim pieejamo resursu ietvaros. Ja projektiem nepieciešamais atbalsta apmērs pārsniedz apakšprogrammā 70.06.00 kārtējā gadā ieplānotā finansējuma apmēru, tad atbalstu projekta īstenošanai nodrošina atbilstoši iepriekš minētajam normatīvajam regulējumam apropriācijas pārdales kārtībā no 74. resora "Gadskārtējā valsts budžeta izpildes procesā pārdalāmais finansējums" 80.00.00 programmā "Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai", pamatojoties uz Ministru kabineta lēmumu par atļauju uzņemties papildu valsts budžeta ilgtermiņa saistības.

Saskaņā ar Ministru kabineta 2017.gada 3.oktobra sēdes protokola Nr.49 31.§ “Informatīvais ziņojums “Par atļauju Izglītības un zinātnes ministrijai uzņemties papildu valsts budžeta ilgtermiņa saistības Izglītības un zinātnes ministrijas valsts budžeta programmas 70.00.00 "Citu Eiropas Savienības politiku instrumentu projektu un pasākumu īstenošana" apakšprogrammas 70.06.00 "Dalība Eiropas Savienības pētniecības un tehnoloģiju attīstības programmās" Eiropas Savienības politiku instrumentam "Atbalsts Eiropas Savienības pētniecības un tehnoloģiju attīstības projektu īstenošanai" (CESPI/IZM/001” 2. un 3.punktā noteikto, 2019.gada valsts budžeta apakšprogrammas 70.06.00 ietvaros budžeta ilgtermiņa saistībās apstiprināti resursi izdevumu segšanai tai skaitā dotācija no vispārējiem ieņēmumiem ilgtermiņa saistību izpildei 3 778 777 *euro* apmērā, no tiem, 3 500 000 *euro* atbalsta sniegšanai projektu īstenošanai Latvijā, 32 987 *euro* dalības maksas segšanai ES institūcijās un programmās (F4E, EUROOEKA sekretariāts, *COST Association*, BONUS EEIG), 4 240 *euro* ekspertīžu nodrošināšanai un 241 550 *euro –* Latvijas dalības maksas segšanai ESFRI pētniecības infrastruktūrās, kā arī ieņēmumi no ārvalstu finanšu palīdzības 98 227 *euro* apmērā, un turpmāk ik gadu dotācija no vispārējiem ieņēmumiem ir 2 778 777 *euro* apmērā.

ECSEL kopuzņēmuma atbalstīto RIA un RIA ST projektu īstenošanai nepieciešamais nacionālais līdzfinansējums jau ir ieplānots valsts budžeta apakšprogrammas 70.06.00 ietvaros sākot ar 2019.gadu. Šo ECSEL kopuzņēmuma atbalstīto projektu īstenošanas laiks ir 3 gadi, tādēļ šo projektu atbalstam nepieciešamais finansējums pa gadiem sadalās šādi: 2019.gadā – 167 958 *euro*, 2020.gadā – *209 952 euro,* 2021.gadā – *209 949 euro* un 2022.gadā – *41 991 euro.*

Tabulā 1. ir apkopota informācija par ECSEL kopuzņēmuma 2018.gada konkursa virsslieksni pārvarējušajiem trīs 2018.gada ESCEL IA projektiem (turpmāk – ECSEL IA projekt).

*Tabula 1.,*

|  |  |  |  |  |
| --- | --- | --- | --- | --- |
| Projekta nosaukums/ akronīms | Latvijas partneris projektā-finansējuma saņēmējs | Projektā pārstāvētās valstis/ projekta dalībnieku skaits | Projekta mērķis | Latvijas partnera darba uzdevumi |
| *Advanced packaging for photonics, optics and electronics for low cost manufacturing in Europe*/ **APPLAUSE** | Elektronikas un datorzinātņu institūts (EDI) | Austrija, Beļģija, Francija, Izraēla, Latvija, Nīderlande, Norvēģija, Somija, Šveice, Ungārija, Vācija/ 34 | Projekta mērķis ir veicināt un stiprināt Eiropas konkurētspējas, radot jaunus rīkus, metodes un procesus elektrisko un optisko komponenšu lielapjoma ražošanai. Izstrādātās tehnoloģijas tiks pārbaudītas, verificētas un demonstrētas sešos industriālos lietošanas gadījumos, kas saistīti ar:   1. būtiski mazāku integrētu 3D gaismas sensoru; 2. Augstas veiktspējas, zemu izmaksu, bez-dzeses termālo infrasarkano sensoru (izmaksas <100 €); 3. Ātrgaitas Datacom raiduztvērējus ar samazinātām ražošanas izmaksām; 4. Elastīgus un miniaturizētus sirds "plāksterus" un implantus ar uzlabotām uzraudzības iespējām; 5. Jaunu ražošanas platformu optiskajām un citām MEMS sistēmām, kurām nepieciešami brīvas piekļuves iedobumi. 6. Optiskie ūdens mērīšanas moduļi ar izmaksu efektīvu komponenšu iepakošanu/montāžu. | EDI ir iesaistīts "Augstas veiktspējas, zemu izmaksu, bez-dzeses termālo infrasarkano sensoru" izstrādē (pamatā mikrobolometru). Šī lietojuma gadījuma ietvaros, EDI implementēs draiverus ROIC (*Readout Integrated Circuit*) digitālajam interfeisam, kā arī izstrādās infrasarkano attēlu priekšapstrādes algoritmus (piem., telpiskās izkropļošanas korekcija, attēla krāsošana, digitālā tāluma maiņa, histogrammas korekcija, attēlu sapludināšana, nevienmērības korekcija, korekcija fiksēta rakstura trokšņiem, korekcija mirušajiem un karstajiem pikseļiem un korekcijas no Narcisa efekta), kas ir būtiskākā inovācija no EDI puses (plānotais TRL ir 7). Projekta ietvaros, EDI radīs grafisko lietotāja interfeisu minētajam lietojuma demonstratoram.  Galvenais EDI rezultāts: augstas veiktspējas, zemu izmaksu, bez-dzeses termālais infrasarkanais sensors. |
| *Sounds for Vision and Identification Z-sensing Technology and Application*/ **VIZTA** | Elektronikas un datorzinātņu institūts | Francija, Grieķija, Latvija, Lielbritānija, Luksemburga, Spānija, Ungārija, Vācija, Zviedrija/ 25 | Projekta mērķis ir attīstīt inovatīvas tehnoloģijas optisko sensoru un lāzeravotu jomā 3D attēlveidošanai, kā arī demonstrēt to darbību vairākos pielietojumus, tostarp automobiļu rūpniecībā, drošībā, viedajās ēkas, mobilajā robotikā viedajās pilsētās un industrija 4.0. Projektā tiks izstrādātas šādas inovatīvas tehnoloģijas 12 collu silīcija mērījumiem:  1) inovatīva viena fotona lavīnas diode (SPAD) un fiksējošais pikseļu skaits (*lock-in pixel*) priekš lidojuma laika (ToF) arhitektūras sensoriem;  2) rentabli tuvējā infrasarkanā (NIR) un RGB-Z filtri čipā;  3) kompleksas RGB+Z pikseļu arhitektūras multimodālai 2D/3D attēlveidošanai | EDI būs iesaistīts vairāku-kameru (t.s. vizuālā spektra un ToF kameru) 3D sistēmas izstrādē pielietojumam industrijā 4.0. Darbs saistīts ar *ISD Herodion* platformas uzlabošanu, integrējot IR-Z kameras un radot pielietojumus, kuros tiek izmantota 3D dziļuma karte un augstas-izšķirtspējas videomozaīka, kas no sistēmas tiek piegādātas reālā laikā. Darbs ietver prasību un specifikāciju definēšanu (piem., attēlu ieguvei, sapludināšanai un apstrādei (defektu atklāšana), sistēmas kalibrācijai, u.c.), sistēmas arhitektūras dizaina, sistēmas izstrādi, integrāciju (piem., algoritmu adoptācija implementācijai iegultās sistēmās), testēšanu, validēšanu, kā arī demonstrēšanu uz industriālā robota rokas (*Universal Robots UR5*).  Galvenais rezultāts: Infrasarkanās kameras, kas spēj iegūt arī attāluma informāciju. |
| *Intelligent Motion Control Platform for Smart mechatronic Systems/*  **Arrowhead Tools** | Elektronikas un datorzinātņu institūts | Austrija, Beļģija, Čehija, Francija, Itālija, Latvija, Nīderlande, Norvēģija, Polija, Portugāle, Rumānija, Spānija, Šveice, Turcija, Ungārija, Zviedrija, Vācija/ 88 | Projekta mērķis ir radīt jaunas un inovatīvas inženierijas metodoloģijas un tām piemērotas integrētas rīku ķēdes (*tool chains*), lai samazinātu dažādu digitalizācijas un automatizācijas sistēmu/risinājumu izstrādes un ieviešanas laiku, kā arī to izmaksas. Projekta galvenie izaicinājumi ir:   1. samazināt inženierijas izmaksas par 40-60%; 2. pielāgot rīku ķēdes:    * esošajām automatizācijas un digitalizācijas inženierijas metodoloģijām un rīkiem;    * jaunajiem lietu interneta (IoT) un sistēmu sistēmas (SoS) automatizācijas un digitalizācijas inženierijas un pārvaldības rīkiem;    * drošības pārvaldības rīkiem. 3. izveidot apmācības materiālus un izstrādes rīkus inženieriem un profesionāļiem. | EDI ir iesaistīts "Ātra aparatūras izstrāde, prototipēšana, testēšana un novērtēšana" lietojuma gadījuma (*use-case)* izstrādē. Šī lietojuma gadījuma ietvaros, EDI strādās pie pārvietojuma liela mēroga bezvadu IoT testa gultnes izstrādes ar mērķi samazināt bezvadu IoT sistēmu izstrādes un testēšanas laiku līdz pat 30%. Lai to sasniegtu, projektā tiks definētas funkcionālās un nefunkcionālās prasības un specifikācija, kā arī sistēmas arhitektūra; tiks analizēta tirgus nepieciešamība konkrētajā jomā; tiks pētītas esošās bezvadu IoT inženierijas procedūras un piedāvāti uzlabojumi tajās; tiks pārstrādāts esošais EDI testa gultnes risinājums, lai tas atbilstu lietošanai industriālajā vidē (komponentes, korpusi, interfeisi, utt); tiks izstrādāta speciāla programmatūra un lietotāja interfeiss ērtākai rīka lietošanai; tiks veikta izstrādātā rīka testēšana, validācija un demonstrēšana attiecīgā industriālajā vidē. Plānotais TRL: 7).  Galvenais rezultāts: Liela mēroga bezvadu sensoru tīklu / lietu interneta testa gultne (100 testa mezgli). |

Lai varētu piešķirt atbalstu ECSEL IA projektu īstenošanai (kuru īstenošanai līdzfinansējuma maksājumi būtu nepieciešami jau 2019.gada otrajā pusē), nepieciešamās papildu valsts budžeta ilgtermiņa saistības 2019.gadam ir 167 958 *euro* un turpmākajos gados šādā apmērā:2020.gadā – 209 952,00 *euro*, 2021.gadā – 209 949,00 *euro* un 2022.gadā – 41 991,00 *euro* (detalizētāka informācija atrodama 1.pielikumā).

Finanšu resursu palielinājums un papildu valsts budžeta atbalsts ECSEL IA projektiem būtu kā nodrošinājums tam, lai ECSEL IA projektu īstenojošā Latvijas zinātniskās institūcija varētu piesaistīt EK finansējumu vismaz 339 150 *euro* apmērā , kas ļauj secināt, ka kopumā ietekme uz valsts budžetu ir vērtējama kā pozitīva, jo tiek piesaistīts papildu EK finansējums pētniecībai un inovācijai.

1. **Eiropas Inovācijas un tehnoloģijas institūta** **Klimata zināšanu un inovāciju kopiena**

Zināšanu un inovāciju kopienas (turpmāk - ZIK) *(Knowledge and Innovation Communities, KIC)* ir Eiropas Inovāciju un tehnoloģijas institūta[[1]](#footnote-1) (turpmāk – EIT) darbības pamatprogrammā „Stratēģiskā inovāciju programma”[[2]](#footnote-2) noteiktas īpaši integrētas Eiropas partnerības, kas izveidotas ES ekonomiskajai attīstībai nozīmīgās nozarēs. Viens no šādiem ZIK ir pielāgošanās klimata pārmaiņām un to seku mazināšana „Klimata ZIK” *(Leveranging collective knowledge and expertise for systemic change (Climate-KIC)),* kura ietvaros īsteno dažādus projektus.

EIT tuvina trīs galvenos inovācijas faktorus: uzņēmumus, izglītību un pētniecību, lai veidotu dinamiskas starptautiskas partnerības ZIK kas izveidotas saistībā ar konkrētām tautsaimniecības nozarēm: Klimata ZIK, Digitālā ZIK, InnoEnerģijas ZIK, Veselības ZIK, Pārtikas un ražošanas ZIK, Izejmateriālu ZIK un Mobilitātes pilsētvidē ZIK.

ZIK uzdevumi:

* veicināt starpdisciplināru un triangulācijas sadarbību inovāciju attīstībā;
* veidot zināšanu kopienas specifiskās tēmās, veidojot veiksmīgu sadarbības platformu;
* sniegt atbalstu pētniecības projektu izstrādei un ieviešanai;
* īstenot atbalsta instrumentus jaunuzņēmumu dibināšanai un izaugsmei;
* īstenot starptautiskas un starpdisciplināras izglītības un apmācību programmas profesionāļiem, studentiem, jaunajiem uzņēmējiem, zinātniekiem.

Šajās partnerībās cieši sadarbojas ES vadošie uzņēmumi, augstskolas un zinātniskie centri, lai veicinātu Eiropas konkurētspēju pasaules inovāciju tirgū šādās tēmas – enerģija, veselība, pārtika un ražošana, mobilitāte, izejmateriāli, klimata izmaiņu samazināšanā, digitalizācija.

EIT 2016.gadā, izskatot ierosinājumus paplašināt partnerību loku un integrējot jaunās ES valstis, īstenoja partneru uzsaukumu reģionālā inovāciju plāna izpildei, aicinot organizācijas no Bulgārijas, Horvātijas, Kipras, Igaunijas, Grieķijas, Latvijas, Lietuvas, Maltas, Portugāles, Rumānijas, Serbijas un Slovēnijas iesniegt partnerības piedāvājumu EIT ZIK privātajam uzņēmumam "*CLIMATE-KIC HOLDING"* (Nīderlandes uzņēmumu reģistra reģistrācijas numurs 63299658) partnera piedāvājumu.

Rīgas Tehniskās universitātes (turpmāk - RTU) Klimata ZIK partnera pieteikums tika sagatavots ciešā sadarbībā ar zaļo un tīro tehnoloģiju asociāciju *CleanTech Latvia* un Zaļo tehnoloģiju inkubatora atbildīgo kopuzņēmumu SIA *Green Innovation Center*. Pēc *CLIMATE-KIC HOLDING* vadības paneļa pieteikuma izvērtēšanas un interviju kārtas, RTU no 2016.gada 1.oktobra tika apstiprināta asociēto biedru statusā un no 2017.gada 21.februāra kā Klimata ZIK partneris.

Klimata ZIK mērķis ir caur izglītības un inovāciju prizmu novērst klimata pārmaiņu procesu, iesaistot trīs partnergrupas – industrijas pārstāvjus, izglītības un pētniecības iestādes un politikas veidotājus.

Kopš 2017.gada, lai īstenotu zināšanu kopienas izvirzīto mērķi un uzdevumus, RTU realizē Klimata ZIK projektus – pirmsinkubatoru “*Greenhouse*”, vasaras skolu “*Journey*”, atbalsta programmu jaunuzņēmumiem “*Accelerator*”, 24 stundu izaicinājumu “*Climathon*”, mobilitātes un apmācību programmu “*Pioneers into Practice*”, zaļo ideju konkursu “*ClimateLaunch Pad*”, tīklošanās un izglītošanas aktivitātes sadaļā “*Networking*” un pētniecības projektu “Zaļā Ķīpsala”. Papildus minēto apakšprojektu īstenošanai, RTU koordinē Klimata ZIK atvērto inovāciju un pētniecību projektu sagatavošanu, iesniegšanu EIT un īstenošanu. Detalizētāks RTU Klimata ZIK īstenoto aktivitāšu apraksts, izdevumu pozīcijas, piešķirtais *CLIMATE-KIC HOLDING* budžets un nepieciešamais valsts līdzfinansējums ir apkopots Tabulā 2.

Tabula 2. RTU EIT Klimata ZIK Latvijas īstenotie apakšprojekti un nepieciešamais līdzfinansējums 2019.gadam.

|  |  |  |  |
| --- | --- | --- | --- |
| **Projekta nosaukums** | **Projekta apraksts** | **Apaškprojekta budžets (euro)** | **Līdzfinansējuma apmērs (25%) (*euro*)** |
| Pirms  inkubators  EIT Klimata ZIK “Greenhouse” | EIT Klimata ZIK “Greenhouse” ir atbalsta programma agrīnas stadijas biznesa idejām. EIT Klimata ZIK “Greenhouse” apvieno klimata pārmaiņu vadītus jaunos uzņēmējus, kuri vēlas attīstīt savu biznesa ideju.  Komandas saņem 2 500 euro lielu līdzfinansējumu idejas attīstībai, biznesa ekspertu mentoringu, apmācības, pieeju starptautiska klimata pārmaiņu tīklam. Programma ilgst sešus mēnešus, pēc tās idejas, kas būs guvušas atbalstu, varēs pieteikties arī tālākai izaugsmei EIT Klimata ZIK “*Accelerator*” programmā.  Izdevumu pozīcijas:   1. komunikācijas un mārketinga nodrošināšana; 2. telpu un tehniskais nodrošinājums; 3. apmācību satura un komandu atbalsta nodrošināšana; 4. mentoringa un koučinga atbalsta nodrošināšana; 5. grantu izsniegšana komandām. | 20 000 | 5 000 |
| Vasaras skola “Journey” | “Journey” ir lielākā vasaras skola klimata inovācijas un uzņēmējdarbības jomā, apvienojot visa līmeņa studentus no visas pasaules.  Trīs līdz piecu nedēļu laikā vasaras skolas dalībniekiem tiek nodrošināta iespēja apmeklēt trīs Eiropas valstis, gūt starpkultūru pieredzi, zināšanas par klimata pārmaiņām un apgūt uzņēmējdarbībai nepieciešamās prasmes, lai, strādājot starptautiskās starpdisciplinārās komandās, radītu videi draudzīgas biznesa idejas un tās prezentētu noslēguma nedēļā.  Izdevumu pozīcijas:   1. komunikācijas un mārketinga nodrošināšana; 2. telpu un tehniskais nodrošinājums; 3. apmācību satura un komandu atbalsta nodrošināšana; 4. mentoringa un koučinga atbalsta nodrošināšana; 5. dalībnieku ceļa un uzturēšanās izmaksu segšana; 6. projekta administrēšana. | 59 000 | 14 750 |
| Atbalsta programma jaunuzņēmumiem EIT Klimata ZIK “Accelerator Latvia” | Programmas mērķis ir atbalstīt iniciatīvas klimata pārmaiņu ietekmes mazināšanai un “tīro” tehnoloģiju komercializācijai. Šogad EIT Klimata ZIK “Accelerator Latvia” aicina pieteikties zaļo tehnoloģiju jaunuzņēmumus, kas jau ir identificējuši savu biznesa modeli un jau sasnieguši pirmo klientu.  EIT Klimata ZIK “*Accelerator Latvia*” piedāvā individuālu mentoringu, ekspertu vadītas apmācības, piekļuvi EIT Klimata ZIK “Accelerator Latvia” partneru tīklam, iespēju prezentēt savu jaunuzņēmuma ideju ES līmenī un finansējumu no 10 līdz 50 tūkst. euro atkarībā no komandas attīstības līmeņa.  Šā gada programmas jaunums – komandām divu mēnešu garumā tiks nodrošināts individuāls darbs ar jomas mentoriem, lai sasniegtu izvirzītos mērķus pārdošanā, mārketingā, investīciju stratēģijas izstrādē un investoru piesaistē, biznesa modeļa pilnveidošanā un finanšu plūsmas plānošanā.  Izdevumu pozīcijas:   1. komunikācijas un mārketinga nodrošināšana; 2. telpu un tehniskais nodrošinājums; 3. apmācību satura nodrošināšana; 4. mentoringa un koučinga atbalsta nodrošināšana; 5. grantu izsniegšana komandām; 6. projekta administrēšana un vadība. | 45 000 | 11 250 |
| 24 stundu izaicinājums “Climathon” | “Climathon” ir 24 stundu izaicinājums, kas vienlaikus notiek visā pasaulē, radot tūkstošiem praktisku risinājumu klimata problēmām.  24 stundu laikā tiek nodrošināts nepārtraukts atbalsts idejas noformulēšanai un attīstībai, prototipa izstrādei, tiek organizētas specifiskas apmācības un prezentācijas treniņi. 24 stundu laikā risinājumi jāizstrādā funkcionējoša prototipa līmenī un jāprezentē žūrijai.  Izdevumu pozīcijas:   1. komunikācijas un mārketinga nodrošināšana; 2. telpu un tehniskais nodrošinājums; 3. apmācību satura un komandu atbalsta nodrošināšana; 4. materiālu nodrošināšana. | 4 000 | 1 000 |
| Mobilitātes un apmācību programma “Pioneers into Practice” | “*Pioneers into Practice*” ir izglītības un mobilitātes programma profesionāļiem, kurā apvienojas industrijas pārstāvji, mazie uzņēmumi, augstākās izglītības iestādes, zinātnes institūti, valstiskās un nevalstiskās institūcijas.  Programma nodrošina darbseminārus un tiešsaistes apmācības par klimata pārmaiņu ietekmi un inovācijas sistemātisko pieeju, kouču atbalstu problēmsituāciju risinājumu meklēšanas prasmju uzlabošanai, darbu starpdisciplinārā komandā, izstrādājot risinājumu Latvijas uzņēmumu vai organizāciju vides problēmām.  Mobilitātes atbalstam tiek nodrošināta 2000 euro stipendija, lai dodos četras līdz sešas nedēļas ilgā praksē kādā no vairāk nekā 200 “Pioneers into Practice” programmas dalībvalstu organizācijām Eiropā. Prakse paver pionieriem iespēju nonākt saskarē ar līdzīgi domājošiem cilvēkiem no visas Eiropas.  Izdevumu pozīcijas:   1. komunikācijas un mārketinga nodrošināšana; 2. telpu un tehniskais nodrošinājums; 3. apmācību satura un komandu atbalsta nodrošināšana; 4. materiālu nodrošināšana; 5. dalībnieku mobilitātes izmaksu segšanu; 6. projekta administrēšana. | 30 000 | 7500 |
| Zaļo ideju konkurss  “ClimateLaunchpad” | “ClimateLaunchpad” apvieno zinātniekus, studentus, novatorus un jaunuzņēmējus no vairāk nekā 50 pasaules valstīm, kuru idejas pozitīvi ietekmē klimata pārmaiņas, un kuri vēlas izmantot iespēju tās īstenot globālā mērogā.  Konkursā var piedalīties komandas, kas uzņēmējdarbību vēl nav sākušas, vai uzņēmumi ne vecāki par vienu gadu, bez stabilas naudas plūsmas un investoriem, kuriem vēl nav izdevies pārdot savu preci, pakalpojumu vai prototipu.  Dalība konkursā nodrošina apmācības, ļauj celt dažādas kompetences, pilnveidot biznesa modeli un produkta attīstības ciklus, paplašināt sadarbības partneru loku un veicināt savas biznesa idejas starptautiskos atpazīstamību. Klimata novatoriem no Latvijas dalība konkursā dod iespēju pievienoties lielākajam zaļi domājošo uzņēmēju tīklam pasaulē.  Programma tiek īstenota vairākos posmos – nacionālā mērogā komandām tiek nodrošinātas dažādas apmācības un kompetenču paaugstināšanas aktivitāte, stiprinātas prezentācijas iemaņas, kam seko nacionālais fināls. Nacionālā finālā tiek izvēlētas trīs komandas, kuras sevi prezentē starptautiskajā finālā oktobra beigās/novembra sākumā vadošajiem Eiropas investoriem, ekspertiem un uzņēmējiem. Pēc prezentācijām piecpadsmit labākās komandas sacenšas par naudas balvām līdz 10 tūkst. euro un iespēju turpināt idejas attīstību zaļo tehnoloģiju akseleratorā EIT Klimata ZIK “Accelerator”  Izdevumu pozīcijas:   1. komunikācijas un mārketinga nodrošināšana; 2. apmācību telpu un tehniskais nodrošinājums; 3. starptautisko treneru, lokālā apmācību satura un nodrošināšana; 4. materiālu nodrošināšana; 5. komandu dalības nodrošināšana starptautiskajā finālā. | 2 000 | 500 |
| Tīklošanās un izglītošanas aktivitātes sadaļā “Networking” un pētniecības projekts “Zaļā Ķīpsala” | EIT Klimata ZIK HUB Latvia īsteno ikgadējo starptautisko konferenci “HOW TO”, kas veltīta dažādu inovācijas atbalsta un attīstības procesu izzināšanai un pulcē augsta līmeņa ekspertus no dažādām pasaules valstīm, sniedzot iespēju iepazīt viņu pārstāvēto organizāciju darbības modeļus un uzklausīt praktiskus ieteikumus Latvijas zinātnes un inovāciju vides attīstīšanā. Konference plānota novembra izskaņā.  RTU piedalās sarunu festivālā “Lampa”, pastiprinātu uzmanību veltot klimata pārmaiņu ietekmes samazināšanai un katra indivīda atbildībai.  Izdevumu pozīcijas:   1. komunikācijas un mārketinga, t.sk., materiālu nodrošināšana 2. satura devēju ceļa un uzturēšanās nodrošināšanu 3. infrastruktūras un tehniskā atbalsta, aprīkojuma nodrošināšana 4. pētniecības pakalpojuma nodrošināšana | 35 000 | 8750 |
|  | KOPĀ (*euro*) | 195 000 | 48 750 |

RTU dalība Klimata ZIK nodrošina iespējas Latvijas studentiem, zinātniekiem, jaunuzņēmumiem un dažādu jomu profesionāļiem attīstīt uzņēmējdarbības prasmes, vienlaikus radot risinājumus klimata pārmaiņu samazināšanai. Tādējādi RTU stiprina klimatam draudzīgas uzņēmējdarbības un zaļo tehnoloģiju attīstību Latvijā. Laika posmā no 2016. – 2018. gadam RTU Klimata ZIK projekta ietvaros ir izsniegusi grantus 66 jaunuzņēmumiem 453 200 *euro* apmērā, izglītības un mobilitātes programmās tika iesaistīti 310 dalībnieki un izmaksātas stipendijas 50 000 *euro* apmērā, kā arī pētniecības projektiem tika piešķirti 50 000 *euro*.

Balstoties uz partnerības līgumu, Klimata ZIK lokālās pārstāvniecības piesaistītā ikgadējā līdzfinansējuma nodrošinājumam jāsasniedz 25% apmēru no projekta īstenošanas izmaksu kopsummas.

Ņemot vērā augstāk norādīto informāciju par sekmīgi īstenotiem projektiem, lai varētu uzņemties papildu saistības un piešķirt atbalstu jaunuzņēmumiem, zinātniekiem un profesionāļiem (kuru īstenošanai līdzfinansējuma maksājumi būtu nepieciešami jau 2019.gada otrajā pusē), nepieciešamās papildu valsts budžeta ilgtermiņa saistības 2019.gadam ir 48 750 *euro*. Ņemot vērā, ka ik gadu RTU kā Klimata ZIK partneris pretendē uz projektu realizāciju un finansējumu, turpmākajos gadu nepieciešamais līdzfinansējums jāprecizē katra gada sākumā. Prognozes: 2020.gadā – 50 000 *euro*, 2021.gadā – 50 000 *euro*, 2022.gadā – 50 000 *euro*, 2023.gadā – 50 000 *euro*.

**3. Kopējās programmēšanas iniciatīvas**

Kopējās programmēšanas iniciatīvās (*Joint Programming Initiatives*) (turpmāk – KPI) izveidotas 2008.gadā, lai, apvienojot ES dalībvalstu resursus, saskaņotu nacionālo pētniecības programmu īstenošanu un sinerģiju un radītu pietiekamu kritisko masu, lai īstenotu pētniecību sabiedrībai būtiskās jomās. Iniciatīvu ietvaros ES dalībvalstis izstrādā stratēģiskās pētniecības programmas (*Strategic Research Agenda*), kuru pamatā ir kopējs skatījums uz veidu, kādā ir risināmas svarīgas sabiedrības problēmas. Tas nozīmē vai nu stratēģisku sadarbību starp jau pastāvošajām nacionālajām programmām, vai arī pilnīgi jaunu programmu plānošanu un izveidi. Abos gadījumos tiek apvienoti līdzekļi, izvēlēti vai izstrādāti piemērotākie instrumenti, īstenotas programmas, kopīgi pārraudzīti un pārbaudīti gūtie panākumi. Iniciatīvu mērķis ir pastiprināt un uzlabot pārrobežu sadarbību un publiski finansēto ES dalībvalstu pētniecības programmu saskaņošanu un šo programmu integrāciju ierobežotā stratēģisko jomu skaitā, tādējādi veicinot pētniecībai paredzētā publiskā finansējuma efektivitāti. Dalība KPI veicina Latvijas pētniecības internacionalizāciju un palielina iespējas iegūt finansējumu programmā Apvārsnis 2020.

KPI ir iekļautas kā Latvijas valsts īstenojošie pasākumi “Eiropas Pētniecības telpas ceļveža 2016.–2020.gadam īstenošanu Latvijā” ietvaros, kas ir izskatīts un atbalstīts Ministru kabinetā (2016.gada 13.septembra sēde (prot.Nr.45 34.§).

Latvijas dalība KPI ir noteikta 2017.gada 6.jūnija Ministru kabineta noteikumu Nr. 315 “Darbības programmas “Izaugsme un nodarbinātība” 1.1.1. specifiskā atbalsta mērķa “Palielināt Latvijas zinātnisko institūciju pētniecisko un inovatīvo kapacitāti un spēju piesaistīt ārējo finansējumu, ieguldot cilvēkresursos un infrastruktūrā” 1.1.1.5. pasākuma “Atbalsts starptautiskās sadarbības projektiem pētniecībā un inovācijās” pirmās, otrās un trešās projektu iesniegumu atlases kārtas īstenošanas noteikumi” (turpmāk – MK noteikumi Nr. 315) 18.1.1. apakšpunktā.

Ar MK noteikumu Nr.315 17.punktu ir noteikts, ka pirmajā kārtā līdz 2023. gada 31. decembrim ir sasniedzami šādi rādītāji:

1) ne mazāk kā 10 Eiropas Reģionālās attīstības fonda atbalstīti un finansēti KPI projekti (17.1.1.apakšpunkts);

2) jānodrošina dalība piecās KPI (17.1.2.1.apakšpunkts).

Ministrija 2017.gadā ir pieteikusi Latvijas valsti dalībnieces statusā šādās piecās KPI, kur katrā KPI ir deleģēts pārstāvis no ministrijas kā atbildīgās par zinātnes nozari un pārstāvis no attiecīgās nozares ministrijas, kuru kompetencē ir attiecīgās KPI politikas joma:

1) „Lauksaimniecība, pārtikas nodrošinājums un klimata pārmaiņas” (*Agriculture, Food Security and Climate Change (*turpmāk *– KPI FACCE)*) – Zemkopības ministrija;

2) „Veselīgs uzturs veselīgam dzīvesveidam” (*Healthy Diet for a Healthy Life (*turpmāk – *KPI HDHL*)) – Veselības ministrija;

3) „Kultūras mantojums un globālās pārmaiņas: jauns uzdevums Eiropai” (*Cultural Heritage and Global Change: A new Challenge for Europe – (*turpmāk – *KPI CH)*) - Kultūras ministrija;

4) „Urbānā Eiropa – Eiropas pilsētvides apvienotie risinājumi” (*Urban Europe (*turpmāk – *KPI UE*)) – Vides aizsardzības un reģionālas attīstības ministrija;

5) „Ūdens izaicinājumi mainīgā pasaulē” (*Water challenges for a changing world* (turpmāk - KPIWATER)) – Vides aizsardzības un reģionālas attīstības ministrija un Zemkopības ministrija.

MK noteikumu Nr.259 4.2.6. apakšpunkts nosaka Latvijas valsts dalības maksas segšanu arī KPI.

Saskaņā ar Ministru kabineta 2018. gada 11.septembra sēdes protokollēmuma Nr. 42 2. punktu noteikto, ministrijai tika atļauts uzņemties jaunas valsts budžeta ilgtermiņa saistības ministrijas valsts budžeta programmas 70.00.00 "Citu Eiropas Savienības politiku instrumentu projektu un pasākumu īstenošana" apakšprogrammā 70.06.00 "Dalība Eiropas Savienības pētniecības un tehnoloģiju attīstības programmās" Latvijas valsts dalības maksas segšanai KPI FACCE, KPI HDHL, KPI CH, KPI UE un KPI WATER 2018.gadā – 18 000 euro apmērā un 2019.-2023.gadam ne vairāk kā 23 000 euro apmērā ik gadu.

2018.gadā bija jāveic šādas Latvijas valsts dalības maksas par kopējo summu 18 000 euro šādā apmērā:

1) vienreizēja dalības maksa 5 000 euro – KPI FACCE;

2) 5 000 euro – KPI CH;

3) 8 000 euro – KPI UE.

2019. gadā jāveic šādas Latvijas valsts dalības maksas par kopējo summu 23 000 euro šādā apmērā:

1) 5 000 euro – KPI CH;

2) 8 000 euro – KPI UE;

3) 5 000 euro – KPI WATER;

4) 5 000 euro – KPI HDHL

2020 – 2023.gadam veicamas šādas Latvijas valsts dalības maksas ik gadu kopējo summu 28 000 euro šādā apmērā:

1) 5 000 euro – KPI CH;

2) 8 000 euro – KPI UEP;

3) 5 000 euro – KPI WATER;

4) 5 000 euro – KPI HDHL;

5) 5 000 euro – KPI FACCE.

Savukārt KPI FACCE līdz šim bija vienreizēja dalības maksas, bet ir informējusi, ka sākot ar 2020.gadu ir noteikta patstāvīga dalības maksa 5 000 euro apmērā ik gadu.

Līdz ar to nepieciešami papildus 5 000 euro no 2020.gada un turpmākajos gados patstāvīgai Latvijas valsts dalības maksas segšanai KPI FACCE.

Saskaņā ar iepriekš informatīvajā ziņojumā norādītajām apakšprogrammas 70.06.00 valsts budžeta ilgtermiņa saistībās apstiprināto finansējumu, kopējais maksimālais valsts budžeta ilgtermiņa saistību apmērs apakšprogrammas 70.06.00 Eiropas Savienības politiku instrumentam „Atbalsts Eiropas Savienības pētniecības un tehnoloģiju attīstības projektu īstenošanai” (CESPI/IZM/001) ir norādīts 3.tabulā.

3.tabula*.* Kopējais valsts budžeta ilgtermiņa saistību apmērs apakšprogrammā 70.06.00

|  |  |  |  |  |  |
| --- | --- | --- | --- | --- | --- |
| **Izdevumu**  **kategorija** | **2019.gads *(euro*)** | **2020.gads (*euro*)\*** | **2021.gads (*euro*)\*** | **2022.gads (*euro*)\*** | **2023.gads**  **(*euro*)\*** |
| Apakšprogrammā 70.06.00 pašlaik (CESPI/IZM/001) pieejamie finanšu resursi | 4 056 441 | 2 900 004 | 2 900 004 | 2 801 777 | 2 801 777 |
| Papildus nepieciešams: |  |  |  |  |  |
| Dalības maksa KPI FACCE |  | 5 000 | 5 000 | 5 000 | 5 000 |
| EIT Klimata ZIK projektu un pasākumu valsts līdzfinansējuma daļa | 48 750 | 50 000 | 50 000 | 50 000 | 50 000 |
| Līdzfinansējums ECSEL atbalstītajiem 3 IA projektiem | 167 958 | 209 952 | 209 949 | 41 991 | 0 |
| Kopā nepieciešamais finansējuma apmērs apakšprogrammā 70.06.00 (CESPI/IZM/001) | **4 273 149** | **3 164 956** | **3 164 953** | **2 898 768** | **2 856 777** |

*Avots: IZM un VIAA dati*

**Priekšlikumi turpmākai darbībai**

Lai nodrošinātu ES pētniecības programmu īstenošanu Latvijā atbilstoši noslēgtajiem līgumiem par projektu īstenošanu, izvērtējot apakšprogrammas 70.06.00 Eiropas Savienības politiku instrumentam „Atbalsts Eiropas Savienības pētniecības un tehnoloģiju attīstības projektu īstenošanai” (CESPI/IZM/001) piešķirto līdzekļu faktisko izlietojumu un plānotos avansa un noslēguma maksājumus 2019. gadā, 2020. gadā un turpmāk, pamatojoties uz MK noteikumu Nr. 259 5.1.apakšpunktu un informatīvajā ziņojumā minēto:

1. noteikt, ka nepieciešamās valsts budžeta ilgtermiņa saistības ministrijas valsts budžeta programmas 70.00.00 "Citu Eiropas Savienības politiku instrumentu projektu un pasākumu īstenošana" apakšprogrammas 70.06.00 “Dalība Eiropas Savienības pētniecības un tehnoloģiju attīstības programmās” Eiropas Savienības politiku instrumentam „Atbalsts Eiropas Savienības pētniecības un tehnoloģiju attīstības projektu īstenošanai” (CESPI/IZM/001) 2019.gadā un 2020. - 2023.gadam kopā ir 16 358 603 *euro*, tajā skaitā 2019.gadam – 4 273 149 *euro*, 2020.gadam - 3 164 956 *euro*, 2021.gadam - 3 164 953 *euro*, 2022.gadam - 2 898 768 *euro* un 2023.gadam - 2 856 777 *euro*, no tām valsts budžeta ilgtermiņa saistībās apstiprinātais finansējums2019.gadā un 2020. - 2023.gadam kopā – 15 460 003 *euro*, tajā skaitā 2019.gadam – 4 056 441 *euro,* 2020.gadam - 2 900 004 *euro*, 2021.gadam -2 900 004 *euro,* 2022.gadam – 2 801 777 *euro* un 2023.gadam - 2 801 777 *euro;*

2) atļaut ministrijai uzņemties jaunas valsts budžeta ilgtermiņa saistības ministrijas valsts budžeta programmas 70.00.00 "Citu Eiropas Savienības politiku instrumentu projektu un pasākumu īstenošana" apakšprogrammas 70.06.00 “Dalība Eiropas Savienības pētniecības un tehnoloģiju attīstības programmās” Eiropas Savienības politiku instrumentam „Atbalsts Eiropas Savienības pētniecības un tehnoloģiju attīstības projektu īstenošanai” (CESPI/IZM/001) 2019.gadā un 2020. - 2023.gadam kopā  898 600 *euro* apmērā, tai skaitā 2019.gadam – 216 708 *euro,* 2020.gadam – 264 952 *euro*, 2021.gadam - 264 949 *euro*, 2022.gadam – 96 991 *euro* un 2023.gadam – 55 000 *euro.*

Iesniedzēja:

Izglītības un zinātnes ministre Ilga Šuplinska

Vizē:

Valsts sekretāre Līga Lejiņa

24.04.2019.

Karolis, 67047996

[kaspars.karolis@izm.gov.lv](mailto:kaspars.karolis@izm.gov.lv)

1. Eiropas Parlamenta un Padomes Regula (EK) Nr. 294/2008 ( 2008. gada 11. marts ) par Eiropas Inovāciju un tehnoloģiju institūta izveidi - https://eur-lex.europa.eu/eli/reg/2008/294/oj/?locale=LV [↑](#footnote-ref-1)
2. Eiropas Parlamenta un Padomes 2013. gada 11. decembra Lēmums Nr. 1312/2013/ES par Eiropas inovāciju un tehnoloģiju institūta (EIT) stratēģisko inovāciju programmu: EIT ieguldījums inovācijas veicināšanā Eiropā - https://eit.europa.eu/sites/default/files/lv\_sia.pdf [↑](#footnote-ref-2)